Document ID: 32007R0508

UREDBA SVETA (ES) št. 508/2007
z dne 7. maja 2007
o odprtju tarifnih kvot za uvoz surovega trsnega sladkorja v Bolgarijo in Romunijo za dobavo rafinerijam v tržnih letih 2006/2007, 2007/2008 in 2008/2009
SVET EVROPSKE UNIJE JE -
ob upoštevanju Pogodbe o ustanovitvi Evropske skupnosti in zlasti člena 37(2) Pogodbe,
ob upoštevanju predloga Komisije,
ob upoštevanju mnenja Evropskega parlamenta,
ob upoštevanju naslednjega:
(1)
Člen 29(1) Uredbe Sveta (ES) št. 318/2006 z dne 20. februarja 2006 o skupni ureditvi trgov v sektorju sladkorja (1) določa tradicionalno potrebo po dobavi sladkorja za prečiščevanje za Skupnost. Ta zahteva je bila spremenjena z Uredbo Sveta (ES) št. 2011/2006 z dne 19. decembra 2006 o prilagoditvi Uredbe (ES) št. 1782/2003 o skupnih pravilih za sheme neposrednih podpor v okviru skupne kmetijske politike in o uvedbi nekaterih shem podpor za kmete, Uredbe (ES) št. 318/2006 o skupni ureditvi trgov v sektorju sladkorja in Uredbe (ES) št. 320/2006 o ustanovitvi začasne sheme za prestrukturiranje industrije sladkorja v Skupnosti zaradi pristopa Bolgarije in Romunije k Evropski uniji (2) zaradi distribucije tradicionalne potrebe po dobavi 198 748 ton za Bolgarijo in 329 636 ton za Romunijo v tržnih letih 2006/2007, 2007/2008 in 2008/2009.
(2)
Stalne rafinerije v Bolgariji in Romuniji so v veliki meri odvisne od povečanja uvoza surovega trsnega sladkorja svojih tradicionalnih dobaviteljev v nekaterih tretjih državah.
(3)
Da bi se izognili motnjam pri dobavi surovega trsnega sladkorja stalnim rafinerijam v Bolgariji in Romuniji, je treba v navedenih državah članicah nujno odpreti tarifne kvote za uvoz takega sladkorja iz tretjih držav za obdobje, ki zajema tista tržna leta, za katera je bila državam članicam dodeljena tradicionalna potreba po dobavi.
(4)
Uvozna dovoljenja, izdana v okviru tarifnih kvot, odprtih s to uredbo, morajo biti rezervirana za priznane stalne rafinerije v Bolgariji in Romuniji.
(5)
Znesek uvoznih dajatev, ki se uporabljajo za uvoz v okviru tarifnih kvot, odprtih s to uredbo, mora biti določen na stopnjo, ki zagotavlja lojalno konkurenco na trgu sladkorja Skupnosti, vendar ne prepoveduje uvoza v Bolgarijo in Romunijo. Ob upoštevanju, da lahko uvoz v oviru teh tarifnih kvot izvede katera koli tretja država, je primerno določiti stopnjo uvozne dajatve na 98 EUR/tono lahko izvede, kar predstavlja isto stopnjo, kot je določena za sladkor iz koncesij CXL iz člena 24 Uredbe Komisije (ES) št. 950/2006 z dne 28. junija 2006 o podrobnih pravilih za izvajanje uvoza in prečiščevanja proizvodov v sektorju sladkorja v okviru nekaterih tarifnih kvot in preferencialnih sporazumov za tržna leta 2006/2007, 2007/2008 in 2008/2009 (3).
(6)
Za spremljanje in upravljanje tarifnih kvot, ki jih uvaja ta uredba, je lahko pozneje potrebna prilagoditev meril, določenih za vsebino zahtevkov za uvozna dovoljenja in uvozna dovoljenja. Z namenom zagotovitve možnosti za izvedbo potrebnih prilagoditev, da bi se upoštevale spremembe tržnih razmer, bi morala biti Komisija pooblaščena za spremembo člena 3(3) te uredbe.
(7)
Ukrepe, potrebne za izvajanje te uredbe, bi bilo treba sprejeti v skladu s Sklepom Sveta 1999/468/ES z dne 28. junija 1999 o določitvi postopkov za uresničevanje Komisiji podeljenih izvedbenih pooblastil (4) -
SPREJEL NASLEDNJO UREDBO:
Člen 1
Odprtje tarifnih kvot za uvoz surovega trsnega sladkorja za prečiščevanje
1. Za tržno leto 2006/2007 se odprejo tarifne kvote v skupni višini 396 288 ton ekvivalenta belega sladkorja za uvoz surovega trsnega sladkorja za prečiščevanje z oznako KN 1701 11 10 iz katere koli tretje države z dajatvijo v višini 98 EUR za tono.
Uvožena količina se razporedi, kot sledi:
-
Bolgarija: 149 061 ton,
-
Romunija: 247 227 ton.
2. Za vsako od tržnih let 2007/2008 in 2008/2009 se odprejo tarifne kvote v skupni višini 528 384 ton ekvivalenta belega sladkorja za uvoz surovega trsnega sladkorja za prečiščevanje z oznako KN 1701 11 10 iz katere koli tretje države z dajatvijo v višini 98 EUR za tono.
Uvožene količine se v vsakem tržnem letu razporedi, kot sledi:
-
Bolgarija: 198 748 ton,
-
Romunija: 329 636 ton.
3. Dajatev 98 EUR na tono iz odstavka 1 in 2 velja za surovi sladkor standardne kakovosti, kot je opredeljeno v točki III Priloge I k Uredbi (ES) št. 318/2006.
Če polarizacija uvoženega surovega sladkorja odstopa od 96 stopenj, se dajatev 98 EUR na tono poviša ali zniža, kot je primerno, za 0,14 % na desetino stopnje ugotovljene razlike.
4. Količine, uvožene v okviru tarifnih kvot iz odstavkov 1 in 2, vsebujejo zaporedne številke iz Priloge I.
Člen 2
Uporaba Uredbe (ES) št. 950/2006
Pravila o uvoznih dovoljenjih in tradicionalne potrebe dobave iz Uredbe (ES) št. 950/2006 veljajo za uvoz sladkorja v okviru tarifne kvote, odprte s to uredbo, če člen 3 te uredbe ne določa drugače.
Člen 3
Uvozna dovoljenja
1. Zahtevki za uvozna dovoljenja za količine iz člena 1 se ustrezno predložijo pristojnim organom Bolgarije in Romunije.
2. Zahtevke za uvozna dovoljenja lahko predložijo samo stalne rafinerije, ustanovljene na ozemlju Bolgarije in Romunije, ki so priznane v skladu s členom 17 Uredbe (ES) št. 318/2006.
3. Zahtevki za uvozna dovoljenja in dovoljenja vsebujejo naslednje navedbe:
(a)
v poljih 17 in 18: količine surovega sladkorja ekvivalenta belega sladkorja, ki ne smejo presegati količin za Bolgarijo in Romunijo iz člena 1(1) in (2);
(b)
v polju 20: tržno leto, na katerega se nanašajo količine, in najmanj ena od navedb iz dela A Priloge II;
(c)
v polju 24 (v primeru dovoljenj): najmanj eno od navedb iz dela B Priloge II.
4. Uvozna dovoljenja, izdana na podlagi te uredbe, veljajo samo za uvoz v državo članico, v kateri so izdana.
Veljajo do konca tržnega leta, za katero so izdana.
5. V skladu s postopkom iz člena 4(2) lahko Komisija po potrebi spremeni določbe odstavka 3 tega člena.
Člen 4
Upravljalni odbor za sladkor
1. Komisiji pomaga Upravljalni odbor za sladkor.
2. Pri sklicevanju na ta odstavek se uporabljata člena 4 in 7 Sklepa 1999/468/ES.
3. Obdobje, določeno s členom 4(3) Sklepa 1999/468/ES, je en mesec.
Člen 5
Začetek veljavnosti
Ta uredba začne veljati sedmi dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 7. maja 2007

Labels: 3
17
18